b'\n_START_ARTICLE_\nLiten m\xc3\xb8kkfleinsopp\n_START_SECTION_\nVirkninger av hallusinogenet i fleinsopp\n_START_PARAGRAPH_\nDe virksomme stoffene i fleinsopp kalles psilocybin og psilocin. Disse gir ruseffekt ca. 30-45 minutter etter inntak, og rusen varer i 4- 6 timer._NEWLINE_Ruseffekten avhenger av brukerens sinnstilstand og av hvilke omgivelser vedkommende befinner seg i. Alle sanseinntrykk forsterkes, men de kan ogs\xc3\xa5 forvrenges. Brukeren kan f\xc3\xa5 en f\xc3\xb8lelse av klarhet, i og med at sanseinntrykk fremst\xc3\xa5r tydeligere. Videre kan gjenstander i omgivelsene forandre form eller farge, noe som bidrar til at omgivelsene blir mer interessante og spennende. Tidsf\xc3\xb8lelsen blir svekket, og vedkommende kan f\xc3\xa5 inntrykk av at skillet mellom selv og omgivelser faller bort. Dette kan medf\xc3\xb8re en tilstand hvor man f\xc3\xb8ler seg "i ett med alt"._NEWLINE_Sanseinntrykkene kan ogs\xc3\xa5 v\xc3\xa6re skremmende, og man kan legge merke til ting som tidligere ikke opptok oppmerksomheten. Dette kan for eksempel v\xc3\xa6re egne hjerteslag, f\xc3\xb8lelse av \xc3\xa5 kjenne blodstr\xc3\xb8mmen i deler av kroppen og lignende. Rusen kommer og g\xc3\xa5r i b\xc3\xb8lger.\n_START_SECTION_\nUheldige virkninger av fleinsopp\n_START_PARAGRAPH_\nDet er ikke p\xc3\xa5vist fysiske skadevirkninger, men brukere kan f\xc3\xa5 en rekke uheldige psykiske effekter av stoffet. Bruken m\xc3\xa5 derfor regnes som farlig, og det at styrken p\xc3\xa5 soppen varierer med voksested, gir risiko for overdosering._NEWLINE_Rusen under bruk av fleinsopp kan v\xc3\xa6re sv\xc3\xa6rt skremmende, i og med at en kan erfare truende synsinntrykk samtidig som oppfattelsen av virkeligheten endres. Dette kan utl\xc3\xb8se angst- reaksjoner og til og med sinnssykdom._NEWLINE_Andre lidelser som for eksempel epilepsi , kan forverres under p\xc3\xa5virkning av stoffene i fleinsopp.'